শিম্পাঞ্জি (চলচ্চিত্র)

শিম্পাঞ্জি হলো ২০১২ সালে মুক্তি পাওয়া একটি প্রকৃতিবিষয়ক প্রামাণ্য তথ্যচিত্র। এটি অস্কার নামের একটি অল্পবয়সী সাধারণ শিম্পাঞ্জির গল্প, যে আফ্রিকার জঙ্গলে একা হয়ে যাওয়ার পর অন্য একটি শিম্পাঞ্জি তাকে নিজের কাছে নেয় এবং নিজের সন্তানের মতো দেখাশোনা শুরু করে। চলচ্চিত্রটির আমেরিকান সংস্করণে কণ্ঠ দিয়েছেন টিম অ্যালেন।

চলচ্চিত্রটি প্রযোজনা করেছে ডিজনি নেচার এবং এটি পরিচালনা করেছেন অ্যালাস্টেয়ার ফদারগিল ও মার্ক লিনফিল্ড। এটি ডিজনি নেচার লেবেলের অধীনে মুক্তি পাওয়া ষষ্ঠ প্রকৃতিবিষয়ক প্রামাণ্যচিত্র। এর আগে আর্থ, দ্য ক্রিমসন উইং: মিস্ট্রি অফ দ্য ফ্লেমিঙ্গোস, ওশানস, উইংস অফ লাইফ এবং আফ্রিকান ক্যাটস এই লেবেলে মুক্তি পেয়েছিল। চলচ্চিত্রটি ২০১২ সালের ২০ এপ্রিল সিনেমা হলে মুক্তি পায়, যা ২২ এপ্রিল 'ধরিত্রী দিবসের' ঠিক আগে ছিল।

সারসংক্ষেপ
তথ্যচিত্রটি আইভরি কোস্টে অস্কার নামের এক ছোট্ট শিম্পাঞ্জিকে নিয়ে যে 'তাই ন্যাশনাল পার্কে' (Taï National Park) তার দলের সাথে বসবাস করে। তাদের এই দলটি বনের এমন এক এলাকায় থাকে যেখানে প্রচুর ফলমূল, বাদাম ও ডুমুর পাওয়া যায়। এই শিম্পাঞ্জিরা গাছে থাকা ছোট ছোট বানর শিকার করে এবং কাঠি দিয়ে তৈরি আদিম যন্ত্রের সাহায্যে উইপোকা সংগ্রহ করে খায়। এমনকি বাদাম ভাঙার জন্য তারা পাথরকে হাতিয়ার হিসেবে ব্যবহার করে। অস্কারের মা ঈশা তাকে জঙ্গলে টিকে থাকার সব কৌশল শেখাত। কিন্তু 'স্কার' নামক এক নেতার নেতৃত্বাধীন একটি প্রতিদ্বন্দ্বী শিম্পাঞ্জি দলের অতর্কিত হামলায় অস্কারের মা ঈশা আহত হন এবং তার দল ও সন্তান থেকে বিচ্ছিন্ন হয়ে পড়েন। বর্ণনাকারীর মতে, ঈশা সম্ভবত গভীর রাতে কোনো চিতাবাঘের শিকারে পরিণত হয়েছিলেন।

মায়ের মৃত্যু সম্পর্কে না জানায় অস্কার তার বেশিরভাগ সময় মাকে খুঁজে বেড়ায়। মায়ের শেখানো বিষয়গুলো মনে করতে তার কষ্ট হয় এবং দ্রুতই তার ওজন কমতে শুরু করে। সে তাকে দেখাশোনা করার জন্য অন্য কোনো মা শিম্পাঞ্জি খোঁজার চেষ্টা করে। তবে দলের কোনো নারী শিম্পাঞ্জিই তাকে সাহায্য করতে পারে না, কারণ তাদের প্রত্যেকেরই নিজস্ব সন্তান লালন-পালন করতে হচ্ছিল। সময় গড়ানোর সাথে সাথে দলের সব শিম্পাঞ্জি অস্কারকে প্রত্যাখ্যান করে। শেষ পর্যন্ত তার কাছে কেবল দলের কঠোর স্বভাবের প্রধান পুরুষ শিম্পাঞ্জি ফ্রের্ডির কাছে যাওয়া ছাড়া উপায় থাকেনা। অস্কার যখন ফ্রেডিকে অনুসরণ এবং অনুকরণ করা শুরু করে, তখন দেখা যায় যে এই অভাবনীয় জুটিটি সফল হলেও হতে পারে। ধীরে ধীরে তারা একে অপরের প্রতি সদয় হয়ে ওঠে এবং একদিন ফ্রেডি অস্কারকে তার পিঠে চড়তে দেয়, যা সাধারণত কেবল মা শিম্পাঞ্জিরাই করে থাকে।

প্রতিদ্বন্দ্বীরা যখন আবারও হামলার প্রস্তুতি নেয়, তখন ফ্রেডি দলের অন্য সদস্যদের সংগঠিত করতে ব্যস্ত হয়ে পড়ে এবং অস্কারকে কিছুটা সময় একা থাকতে হয়, যা তাকে অস্থির করে তোলে। স্কার এক ভয়াবহ আক্রমণ চালালেও ফ্রেডির দলের একতার কারণে তারা পরাজিত হয়ে জঙ্গলে পালিয়ে যেতে বাধ্য হয়। কয়েক মাস পর দেখা যায় যে, ফ্রেডি ও অস্কারের মধ্যকার বন্ধন আরও দৃঢ় হয়েছে এবং দলের সবার জীবনযাত্রা ধীরে ধীরে স্বাভাবিক হয়ে আসছে।

প্রযোজনা
এই চলচ্চিত্রটি তৈরি করতে চার বছরেরও বেশি সময় লেগেছিল। এর প্রধান কারণ ছিল বর্ষাকালে তাই ন্যাশনাল পার্কে (Taï National Park) চিত্রগ্রহণের প্রতিকূল পরিবেশ এবং সাধারণ শিম্পাঞ্জিদের ব্যবহারযোগ্য ফুটেজ সংগ্রহ করা অত্যন্ত কষ্টসাধ্য ছিল যেহেতু এই প্রজাতিটি মানুষের আনাগোনার মধ্যে সাধারণত আড়ালে থাকতেই পছন্দ করে।

বলা হয়ে থাকে যে, চলচ্চিত্রে "অস্কার" চরিত্রে কয়েকটি ভিন্ন ভিন্ন শিম্পাঞ্জিকে ব্যবহার করা হয়েছে।

যদিও বিভিন্ন গবেষণায় দেখা গেছে যে শিম্পাঞ্জিরা পরোপকারী হতে সক্ষম, তবে অস্কারকে দত্তক নেওয়ার এই ঘটনাটিই প্রথম যেখানে ক্যামেরায় এই প্রজাতির এমন পরোপকারী আচরণ স্পষ্টভাবে ক্যামেরাবন্দী করা হয়েছে।

গান
ম্যাকক্লেইন সিস্টার্স (The McClain Sisters) "রাইজ" শিরোনামে একটি গান লিখেছিল এবং গেয়েছিল, যা শিম্পাঞ্জি চলচ্চিত্রের শেষে ক্রেডিট সং হিসেবে ব্যবহার করা হয়েছে। গানটি ২০১২ সালের ২৩ মার্চ আইটিউনসে মুক্তি পায় এবং এটি বিলবোর্ডের 'কিড ডিজিটাল সংস' চার্টে ৪ নম্বর অবস্থানে পৌঁছেছিল। গানটি 'ডিজনি'স ফ্রেন্ডস ফর চেঞ্জ'-এর সহায়তায় মুক্তি দেওয়া হয়েছিল।

মুক্তিলাভ
ফ্লোরিডার লেক বুয়েনা ভিস্তায় অবস্থিত ওয়াল্ট ডিজনি ওয়ার্ল্ডের ডাউনটাউন ডিজনিতে শিম্পাঞ্জি চলচ্চিত্রের ওয়ার্ল্ড প্রিমিয়ার বা বিশ্বব্যাপী মুক্তিলাভ অনুষ্ঠিত হয়। চলচ্চিত্রটি ২০১৩ সালের ৩ মে যুক্তরাজ্যে মুক্তি পায়। এই অনুষ্ঠানে উপস্থিত ছিলেন পরিচালক অ্যালাস্টেয়ার ফদারগিল ও মার্ক লিনফিল্ড, প্রযোজক ডন হান এবং প্রখ্যাত প্রাইমেট বিশেষজ্ঞ জেন গুডল।

ডিজনি নেচারের আগের চলচ্চিত্রগুলোর মতো এই ছবিরও প্রথম সপ্তাহের আয়ের একটি অংশ জেন গুডল ইনস্টিটিউটের "সি শিম্পাঞ্জি, সেভ শিম্পাঞ্জিস" কর্মসূচিতে দান করা হয়, যার লক্ষ্য ছিল শিম্পাঞ্জি ও তাদের প্রাকৃতিক আবাসস্থল রক্ষা করা। বিক্রিত প্রতিটি টিকিটের জন্য ডিজনি ০.২০ ডলার করে দান করে, যার সম্ভাব্য সর্বনিম্ন পরিমাণ ছিল ১,০০,০০০ ডলার। ছবিটির সফল মুক্তির পর ডিজনি এই উদ্যোগের মেয়াদ দ্বিতীয় সপ্তাহ পর্যন্ত বাড়িয়েছিল।

চলচ্চিত্রটি ২০১৩ সালের ৩ মে যুক্তরাজ্যে মুক্তি পায়।

অভ্যর্থনা
সমালোচনা
রিভিউ অ্যাগ্রিগেটর রটেন টমেটোসে, ৯৭ জন সমালোচকের পর্যালোচনার ভিত্তিতে চলচ্চিত্রটির রেটিং হলো ৭৪%, যেখানে গড় নম্বর হলো ৬.৫/১০। ওয়েবসাইটটির সর্বসম্মত মত হলো: "শিম্পাঞ্জি তে প্রায়শই এর বিষয়বস্তুকে মানবীয় রূপ দেওয়া হয়েছে, তবে চলচ্চিত্রে এটি খুব সুন্দরভাবে চিত্রায়িত এবং এখানে প্রাইমেটদের পারিবারিক জীবনকে নিবিড়ভাবে দৃষ্টিপাত করা হয়েছে।" মেটাক্রিটিক, যা একটি ভারযুক্ত গড়পদ্ধতি ব্যবহার করে, সেটি ২৩ জন সমালোচকের মতামতের ভিত্তিতে চলচ্চিত্রটিকে ১০০-এর মধ্যে ৫৭ স্কোর দিয়েছে, যা "মিশ্র" পর্যালোচনা নির্দেশ করে। সিনেমাস্কোর দর্শক জরিপে ছবিটি 'এ+' থেকে 'এফ' স্কেলের মধ্যে 'এ' গ্রেড পেয়েছে।

পুরষ্কার
চলচ্চিত্রটি ২০১২ সালের ফিনিক্স ফিল্ম ক্রিটিকস সোসাইটি অ্যাওয়ার্ডসে 'সেরা লাইভ অ্যাকশন পারিবারিক চলচ্চিত্র' বিভাগে মনোনয়ন লাভ করেছিল।

তথ্যসূত্র

External links





বিষয়শ্রেণী:২০১০-এর দশকের ইংরেজি ভাষার চলচ্চিত্র
বিষয়শ্রেণী:২০১২-এর প্রামাণ্য চলচ্চিত্র
বিষয়শ্রেণী:মার্কিন প্রামাণ্য চলচ্চিত্র
বিষয়শ্রেণী:মার্কিন স্বাধীন চলচ্চিত্র
বিষয়শ্রেণী:ইংরেজি ভাষার ফরাসি চলচ্চিত্র
বিষয়শ্রেণী:ইংরেজি ভাষার প্রামাণ্য চলচ্চিত্র
বিষয়শ্রেণী:অনাথ সম্পর্কে চলচ্চিত্র